ddrg/super_eurlex huggingface dataset:
SKRIFTLIG FORESPØRGSEL E-0255/00

af Daniel Hannan (PPE-DE) til Kommissionen

(7. februar 2000)

Om: McDonald-rapporten

Hvilken betydning tillagde kommissær Kinnock McDonald-rapporten som omtalt i Sunday Times af 3. oktober 1999 ved udformningen af sine reformer i Kommissionen navnlig med hensyn til a) påstandene om svig og b) arbejdskulturen, og har EU-midler finansieret forskningsarbejdet?

Svar afgivet på Kommissionens vegne af Neil Kinnock

(22. marts 2000)

Det arbejde, det ærede medlem henviser til, blev udført som en opfølgning på en lignende undersøgelse af samme spørgsmål i 1993 for at vurdere, om og i hvilken grad den mellemliggende udvidelse eller andre begivenheder havde ændret den opfattelse, de ansatte i Kommissionen havde af deres arbejdsgiver, deres egen rolle og deres kollegers rolle. Vurderinger af den art kan klart være et nyttigt bidrag til overvejelser om, hvorledes rekrutteringen fra kommende nye medlemsstater skal styres, eller til indførelse af produktive forandringer i personalepolitikken.

Den generelle konklusion i McDonald-rapporten var, at der ikke var sket nogen større forandring, der var speciel for Kommissionens ansatte, da de fleste ændringer i sådanne opfattelser overvejende hænger sammen med brede samfundsmæssige ændringer, f.eks. vedrørende arbejdsgivernes forpligtelser, kvinders stilling på arbejspladsen og sociale normer.

Der blev imidlertid taget hensyn til arbejdet ved forberedelsen af hvidbogen om reform af Kommissionen(1). Et af eksemplerne vedrører personalets motivation eller arbejdskulturen, et område, det ærede medlem udtrykkeligt omtaler i forespørgslen. Den vægt, der lægges på forfremmelse efter fortjeneste og på forbedret ledelse, er en af de ændringer, der specielt hænger sammen med bestræbelserne på at anerkende fortjenstfulde resultater og skabe forhold svarende til dem, McDonald anbefalede.

De påstande om svig, det ærede medlem nævner i sin forespørgsel, blev beskrevet i Sunday Times som dystre, men ofte udokumenterede. Når der fremsættes påstande, og der foreligger rimelige beviser for en mistanke, iværksættes der altid behørige undersøgelser og procedurer.

Dr. McDonald udførte sit arbejde på grundlag af en kontrakt og blev betalt i overensstemmelse dermed af Kommissionen.

(1) KOM(2000) 10 endelig udg.
SKRIFTLIG FORESPØRGSEL E-0436/00

af Camilo Nogueira Román (Verts/ALE) til Kommissionen

(23. februar 2000)

Om: Kommissionens holdning til Det Forenede Kongeriges forsøg på at regionalisere fiskeriet i fællesskabsfarvande

Det Forenede Kongerige giver systematisk udtryk for sin hensigt om at regionalisere fiskeriet i fællesskabsfarvandene og dermed opsplitte det europæiske fiskeriområde og agter i dette øjemed at udvide sit territorialfarvand fra 12 til 24 mil. Ifølge oplysninger fra journalister skal kommissæren for landbrug og fiskeri, Franz Fischler, være i færd med at overveje muligheden af at støtte dette krav.

Hvad er Kommissionens officielle holdning til dette alvorlige spørgsmål?

Er Kommissionen indstillet på at støtte dette britiske krav, som, hvis det føres ud i livet, kan føre til ødelæggelse af den fælles fiskeripolitik og bidrage til opløsning af selve det økonomiske og monetære område i Europa?

Svar afgivet på Kommissionens vegne af Franz Fischler

(10. april 2000)

Kommissionen kan overfor det ærede parlamentsmedlem oplyse, at den britiske regering hverken har fremsat forslag om regionalisering af den fælles fiskeripolitik eller om udvidelse af den nuværende 12-sømilegrænse til 24 sømil.

Ovennævnte ideer kom frem under de høringer om den fælles fiskeripolitik efter 2002, der blev iværksat af Kommissionen i 1998-99. En sammenslutning af engelske fiskeriorganisationer har fremlagt et detaljeret dokument om regionalisering af den fælles fiskeripolitik, og Parlamentet vedtog da også i februar 1999 en beslutning om oprettelse af eksklusive 24-sømilegrænser.

Kommissionen er i øjeblikket i færd med at forberede en rapport om fiskeriets situation i EU som fastsat i artikel 14, stk. 2, i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur(1), der skal fremlægges i første halvdel af 2001.

Denne rapport kan anvendes som udgangspunkt for drøftelserne omkring den fælles fiskeripolitik efter 2002 inden for EU's institutioner, herunder drøftelser om eventuelle fordele og ulemper ved de ideer, som det ærede parlamentsmedlem henviser til.

(1) EFT L 389 af 31.12.1992.
SKRIFTLIG FORESPØRGSEL E-0096/00

af Camilo Nogueira Román (Verts/ALE) til Kommissionen

(26. januar 2000)

Om: Integreret saneringsplan for Ria de Vigo

Den integrerede saneringsplan for Ria de Vigo, som for 80 procents vedkommende finansieres af Samhørighedsfonden og for 20 procents vedkommende af Galiciens regionalstyre, er ved at blive gennemført. En dårlig forvaltning, som medfører forringelse af de benyttede anlæg, giver anledning til mange problemer i form af udslip af husholdningsspildevand og yderst farligt og giftigt industriaffald, som ifølge beboerne i Alcabre kommune (Vigo) går ud over strande, der har stor værdi som naturområder og rekreative områder.

Beboerne i Alcabre (Vigo) har allerede beskrevet situationen over for Kommissionen og Den Europæiske Ombudsmand og har krævet en inspektion på strækningen mellem landevejen til La Coruña og udløbet af Lagares floden i Vigo kommune.

Vil Kommissionen på denne baggrund foretage den inspektion af rensningsanlægget ved fjordens udmunding og af anlægget ved Lagares floden, som beboerne ønsker?

Svar afgivet på Kommissionens vegne af Michel Barnier

(7. marts 2000)

Kommissionen har for nylig fået kendskab til de forhold, det ærede medlem omtaler, og har derfor anmodet de spanske myndigheder om nærmere oplysninger herom, så den kan kontrollere, om fællesskabsbestemmelserne er blevet overholdt i forbindelse med det pågældende projekt. På det næste møde i overvågningsudvalget i april 2000 vil Kommissionen desuden bede om en mere præcis redegørelse for projektets indhold. Den vil naturligvis holde det ærede medlem informeret om udfaldet af denne sag.
SKRIFTLIG FORESPØRGSEL E-1211/00

af Glyn Ford (PSE) til Kommissionen

(14. april 2000)

Om: Deutsche Post og den tyske regering

Den tyske regering har givet Deutsche Post et lovbeskyttet monopol og fastsat priser på frimærker, hvilket har resulteret i, at Deutsche Post har en væsentlig højere indkomst, end det er nødvendigt for at sikre den universelle postbetjening. Deutsche Post har kunnet bruge denne økonomiske fordel til at subventionere Deutsche Posts kommercielle pakkeposttjeneste (og opnår dermed en fordel i forhold til konkurrenter inden for dette erhverv) og til helt eller delvis at overtage virksomheder i hele EU (Deutsche Post har f.eks. erhvervet 50 % af Securicor Distribution og har også opkøbt Herald International Mailings).

Kommissionen har allerede givet udtryk for, at den tyske regerings støtte til Deutsche Post synes at indebære statsstøtte. Vil Kommissionen venligst gøre klart, hvorvidt dette er tilfældet, og hvordan planlægger Kommissionen i så fald at skride ind for at forhindre en sådan overtrædelse af EU-lovgivningen?

Svar afgivet på Kommissionens vegne af Mario Monti

(26. maj 2000)

Kommissionen besluttede den 20. juli 1999 at indlede den procedure, der er fastsat til artikel 88, stk. 2, (tidligere artikel 93), i EF-traktaten, for så vidt angår den eventuelle statsstøtte, der er ydet til Deutsche Post AG.

Proceduren omfatter hele spektret af påstået statsstøtte til Deutsche Post AG: brug af indtægter fra brevbefordringen, hvor der er tale om et monopol, til dækning af tab i forbindelse med postpakkebefordringen, brug af sådanne indtægter til virksomhedsovertagelser, brug af provenuet fra salg af fast ejendom, som er overført til Deutsche Post AG, til at finansiere nyerhvervelser, statsgarantier for gældsposter samt statsdækning af pensionsforpligtelser.

Kommissionen er ved at undersøge de kommentarer, den har modtaget fra den tyske regering og interesserede parter. Da undersøgelsen stadig er i gang, kan der på indeværende tidspunkt ikke siges noget om sagens udfald.
SKRIFTLIG FORESPØRGSEL E-0400/00

af William Newton Dunn (PPE-DE) til Kommissionen

(15. februar 2000)

Om: Melton Mowbray flæskepostej

Vil Kommissionen give producenterne af den traditionelle, verdensberømte flæskepostej fra Melton Mowbray i Leicestershire samme beskyttelse med hensyn til navn og regional status, som producenterne af champagne og Stilton ost har fået?

Svar afgivet på Kommissionens vegne af Franz Fischler

(24. marts 2000)

I forordning (EØF) nr. 2081/92(1) er der fastsat en EF-ordning for registrering og beskyttelse af geografiske navne for landbrugsprodukter og visse levnedsmidler til konsum. Denne ordning omfatter ikke vinprodukter. Hvis det pågældende produkt pork pie anses for et produkt på basis af kød, kan det omfattes af denne ordning.

Det skal i øvrigt påpeges, at det drejer sig om en frivillig ordning, og at det derfor tilkommer en sammenslutning af producenter af det pågældende produkt at ansøge om en eventuel registrering af betegnelsen Melton Mowbray Pork Pies i henhold til forordning (EØF) nr. 2081/92.

Der skal udarbejdes en præcis definition af produktet og det geografiske område samt forbindelsen mellem produktet og området i en varespecifikation som fastsat i artikel 4 i samme forordning. Kriterierne i definitionerne for enten en geografisk betegnelse eller en oprindelsesbetegnelse skal også begrundes i ansøgningen om registrering.

Det kan kun afgøres, om ansøgningen er i overensstemmelse med forordningens bestemmelser, hvis de britiske myndigheder sender Kommissionen alle oplysninger.

Der er desuden fastsat en EF-procedure for indsigelse efter offentliggørelse i De Europæiske Fællesskabers Tidende for at sikre andre eventuelt berørte producenters og interesseredes interesser.

(1) EFT L 208 af 24.7.1992.
SKRIFTLIG FORESPØRGSEL P-1445/00

af Arlene McCarthy (PSE) til Kommissionen

(3. maj 2000)

Om: Sport og EU-traktaterne

I de seneste år er et stigende antal sager vedrørende sport blevet indbragt for Europa-Kommissionen. Dette forhold kompliceres af, at der ikke i det retlige grundlag for Den Europæiske Union henvises til sport.

Finder Kommissionen det ønskeligt og muligt i forbindelse med regeringskonferencen at medtage en protokol eller et bilag vedrørende sport?

Hvilken form eller retlig karakter skal en sådan protokol eller et sådant bilag efter Kommissionens opfattelse have?

Svar afgivet på Kommissionens vegne af Viviane Reding

(24. maj 2000)

Kommissionens udtalelse om regeringskonferencen med henblik på ændring af traktaterne findes i dokumentet Tilpasning af institutionerne med henblik på udvidelsen(1).

Der nævnes i dette dokument intet om en eventuel indføjelse af sport i traktaterne.

(1) KOM(2000) 34 endelig udg.
SKRIFTLIG FORESPØRGSEL E-0090/00

af Camilo Nogueira Román (Verts/ALE) til Kommissionen

(26. januar 2000)

Om: Mælkekvoter i Galicien

En talsmand og højtstående medarbejder i Kommissionens afdeling for landbrug og fiskeri, nemlig den nyligt udnævnte generaldirektør for landbrug, har ifølge galiciske avisartikler erklæret, at Galicien ikke vil få tildelt en forhøjet mælkekvote, idet det ovenikøbet ser ud til, at Galicien må slå sig til tåls med en ringere andel af den samlede forhøjelse på 550.000 tons, som Spanien har fået tildelt for dette og de kommende år. Dette er blevet besluttet, selvom en ansvarlig medarbejder i Kommissionen burde have været klar over, at den tildelte mælkekvote er utilstrækkelig og ikke giver Galicien mulighed for at modernisere sit landbrug, uden at dette medfører nedlæggelse af et stort antal bedrifter, der ellers ville have været i stand til at opnå en produktivitet på niveau med det europæiske gennemsnit, så Galicien kunne opnå en produktivitet, der ville nærme sig Bretagnes eller Irlands.

Kan Kommissionen på denne baggrund oplyse, hvilken strategi for udvikling af landbruget, det ville være muligt at følge for et område såsom Galicien, som ikke må forhøje sin mælkeproduktion og dermed mister sin vigtigste og mest indlysende og effektive mulighed for at udvikle landdistrikterne, uanset hvilke metoder der ellers bliver forsøgt for at gøre produktionen mere alsidig?

Svar afgivet på Kommissionens vegne af Franz Fischler

(28. februar 2000)

Forordningen om støtte til udvikling af landdistrikterne indeholder en række foranstaltninger til at fremme tilpasningen og udviklingen af landdistrikterne. Det er dog ikke Kommissionen, men den nationale eller regionale myndighed med ansvar for opstilling af programmet for udvikling af regionen, der skal foreslå, hvilken udviklingsstrategi der bør følges, og hvilke foranstaltninger der skal træffes for at gennemføre den på mellemlang sigt, idet der tages hensyn til de konkrete samfundsøkonomiske forhold.

Det påhviler Kommissionen at undersøge, om den foretagne analyse og de foreslåede foranstaltninger udgør et relevant svar på behovene for omstrukturering og omstilling af regionen.

Hvad angår mælkekvoterne, henvises det ærede medlem til svaret på hans skriftlige forespørgsel E-91/00(1).

(1) EFT C 330 E af 21.11.2000.
SKRIFTLIG FORESPØRGSEL E-0883/00

af Glyn Ford (PSE) til Kommissionen

(22. marts 2000)

Om: Flytning af Commercial Hydraulics fra England til Tyskland

Ultra Hydraulic Ltd. (en afdeling af Commercial Hydraulics) har for nylig offentliggjort planer om at lukke sin virksomhed i Cheltenham, Gloucestershire, UK for at flytte til Tyskland. Denne meddelelse blev offentliggjort, uden at fagforeningerne først var blevet underrettet, og selve flytningen vil føre til tab af 252 jobs for virksomheden i Cheltenham.

Har Europa-Kommissionen bevilget støtte til Commission Hydraulics' flytning, og har den også prøvet at finde ud af, om den tyske regering har bevilget støtte til selskabets flytning, og i bekræftende fald, om den er i overensstemmelse med EU-lovgivningen om statsstøtte? Mener Kommissionen, at denne mangel på høring af fagforeningerne om flytningen er i overensstemmelse med ånden og bogstavet i reglerne om høring af arbejdstagerne?

Svar afgivet på Kommissionens vegne af Mario Monti

(10. maj 2000)

Kommissionen har ikke modtaget nogen anmeldelse fra den tyske regering med hensyn til Commercial Hydraulics' flytteplaner, som det ærede medlem omtaler. Den har heller ikke modtaget oplysninger fra andre kilder om, at den tyske regering skulle have bevilget midler til denne flytning. Derfor er Kommissionen ikke i stand til at afgøre, om EF-traktatens statsstøtteregler er blevet overholdt i tilfælde af, at de finder anvendelse på den pågældende sag.

Desuden har Kommissionen heller ikke selv bevilget midler til denne flytning.

Kommissionen ligger ikke inde med detaljerede oplysninger om de skridt, som Ultra Hydraulic Ltd eller Commercial Hydraulics måtte have taget med henblik på at informere øg høre arbejdstagerrepræsentanterne om lukningen af Cheltenhamfabrikken og de deraf følgende afskedigelser. I henhold til Rådets direktiv 98/59/EF af 20. juli 1998 vedrørende kollektive afskedigelser(1) og de relevante engelske bestemmelser til gennemførelse heraf er Ultra Hydraulic Ltd under alle omstændigheder helt klart forpligtet til at gennemføre en information og høring, inden virksomheden skrider til afskedigelser. I første instans er det derfor de engelske myndigheder, der skal vurdere, om denne forpligtelse er blevet overholdt.

Virksomhedsflytninger eller -lukninger er ikke for tiden underkastet nogen udtrykkelig forpligtelse til forudgående information og høring i henhold til fællesskabsretten. Det var netop med henblik på at lukke dette hul, at Kommissionen i november 1998 fremlagde et forslag gom indførelse af en generel ramme for information og høring af arbejdstagerne i Det Europæiske Fællesskab(2), som indeholder bestemmelser om løbende og regelmæssig inddragelse af personalet i virksomhedens strategiske beslutninger samt i virksomhedens beskæftigelsesmæssige udvikling inden for en overskuelig fremtid. Kommissionen gør en aktiv indsats for at få dette forslag vedtaget snarest muligt.

(1) EFT L 225 af 12.8.1998.

(2) EFT C 2 af 5.1.1999.
SKRIFTLIG FORESPØRGSEL E-1303/00

af Michl Ebner (PPE-DE) til Rådet

(27. april 2000)

Om: EU og Østrig

En undersøgelse fra det irske Institute of European Affairs kritiserer de 14 EU-medlemsstaters foranstaltninger over for Østrig, som ikke blot er i modstrid med fællesskabsretten, men også i modstrid med demokratiets principper. Undersøgelsen, der er foretaget af Eugene Regan, en irsk jurist og tidligere medarbejder i EU-kommissær Peter Sutherlands kabinet, kritiserer også hårdt det portugisiske formandskabs fremgangsmåde.

Som de vigtigste kritikpunkter anføres indblandingen i en demokratisk proces, den af de 14 EU-medlemsstater valgte form for foranstaltninger, som ikke blev truffet inden for Unionens rammer, men uden for dette retsområde, samt det portugisiske formandskabs mærkelige fremgangsmåde, som ikke gav den nye østrigske regering mulighed for at tage stilling.

Der henvises udtrykkeligt til, at der for øjeblikket er grund til at antage, at Østrig skulle være en mindre demokratisk stat end Irland eller nogen anden EU-medlemsstat.

I betragtning af denne videnskabelige undersøgelse, som er velfunderet, anmodes Rådet om at besvare følgende spørgsmål:

- har Rådet kendskab til undersøgelsen?

- har Rådet, i benægtende fald, til hensigt at fremskaffe denne undersøgelse og studere den?

- hvad agter Rådet endelig at foretage sig for atter at normalisere forholdet til Østrig?

Svar

(10. juli 2000)

Rådet har ikke studeret den undersøgelse, som det ærede parlamentsmedlem henviser til, og har ikke nogen mening om den. De foranstaltninger, der henvises til i forespørgslen, er ikke bindende for Rådet, og Rådet har ikke taget stilling til dem.
SKRIFTLIG FORESPØRGSEL E-1100/00

af Graham Watson (ELDR) til Kommissionen

(7. april 2000)

Om: Anvendelse af nandrolon

Vil Kommissionen kommentere følgerne af Rådets direktiv 96/22/EF(1) af 29. april 1996, som forbyder anvendelse af prækursorer til nandrolon i levnedsmidler, efter at et italiensk sportsledelsesorgan har bevist, at dette stof findes i et jernkompleks, som sportsfolk tager?

Kan Kommissionen også bekræfte, at tilstedeværelsen af umærkede nandrolon-prækursorer er ulovlig i henhold til Rådets direktiv 79/112/EØF(2) af 18. december 1978?

(1) EFT L 125 af 23.5.1996, s. 3.

(2) EFT L 33 af 8.2.1979, s. 1.

Svar afgivet på Kommissionens vegne af David Byrne

(22. maj 2000)

Som Kommissionen svarede på det ærede medlems skriftlige forespørgsel P-1611/99(1) er det, uanset metoden, forbudt at give stoffer med androgen virkning som f.eks. nandrolon til husdyr og akvakulturdyr, i henhold til Rådets direktiv 96/22/EF af 29. april 1996 om forbud mod anvendelse af visse stoffer med hormonal og thyreostatisk virkning og af beta-agonister i husdyrbrug og om ophævelse af direktiv 81/602/EØF, 88/146/EØF og 88/299/EØF. Hvis der findes restkoncentrationer i sådanne dyr eller forarbejdede produkter af disse dyr på markedet, skal disse fjernes fra markedet øjeblikkeligt og destrueres.

Kommissionen har ingen oplysninger om den nøjagtige sammensætning af de produkter, som det ærede medlem nævner. Levnedsmidler, som skal opfylde sportsfolks særlige ernæringsmæssige krav, er endnu ikke omfattet af nogen specifik fællesskabslovgivning, og i det omfang der findes nationale regler, finder disse anvendelse.

Generelt set skal alle ingredienser i et levnedsmiddel fremgå af ingredienslisten på levnedsmidlets mærkning i henhold til Rådets direktiv 79/112/EØF af 18. december 1978 om tilnærmelse af medlemsstaternes lovgivning om mærkning af og præsentationsmåder for levnedsmidler bestemt til den endelige forbruger samt om reklame for sådanne levnedsmidler.

(1) EFT C 27 E af 29.1.2000.
SKRIFTLIG FORESPØRGSEL E-0660/00

af Camilo Nogueira Román (Verts/ALE) til Kommissionen

(9. marts 2000)

Om: De galiciske virksomheder Bazan og Astano i fusion med statsejede spanske skibsværfter

Den spanske stats selskab Sociedad Estatal de Participaciones Industriales undersøger en mulig fusion med virksomhederne Bazan og Astanos galiciske skibsværfter, hvorved der dannes et fælles civilt og militært skibsværftsselskab.

Er Kommissionen bekendt med disse planer, og kan den oplyse, om denne fusion bevirker, at disse galiciske skibsværfter igen kan bygge skibe til handelsflåden?

Svar afgivet på Kommissionens vegne af Mario Monti

(10. april 2000)

Dette emne er allerede blevet behandlet i det ærede medlems skriftlige forespørgsel E-94/00(1). Kommissionen henviser således til sit svar på denne forespørgsel. Heraf fremgik det, at et fusioneret foretagende ikke skulle kunne genoptage bygningen af handelsskibe.

(1) EFT C 280 E af 3.10.2000, s. 176.
SKRIFTLIG FORESPØRGSEL E-0676/00

af Michl Ebner (PPE-DE) til Kommissionen

(9. marts 2000)

Om: Foranstaltninger på turismeområdet

Atter og atter kritiseres fra forskellig side den dårlige koordination af turismepolitikken inden for Den Europæiske Union, som fra Kommissionens side oftest begrundes med, at der i traktaterne ikke findes tilstrækkeligt retsgrundlag herfor.

Kan Kommissionen meddele, om den i fremtiden vil tilstræbe en bedre koordination og samtidig harmonisering af de enkelte medlemsstaters lovgivning på turismeområdet?

Kan Kommissionen endvidere oplyse, hvilke konkrete støtteforanstaltninger, den hidtil har truffet eller i nærmeste fremtid påtænker at træffe på området for bed&breakfast, privat værelsesudlejning, ferielejligheder og lignende strukturer?

Svar afgivet på Kommissionens vegne af Erkki Liikanen

(5. april 2000)

Kommissionen henviser til sin meddelelse af 28. april 1999 Forbedring af turismens beskæftigelsespotentiale(1), i hvilken der redegøres for en ny fremgangsmåde for Fællesskabets aktiviteter på turismeområdet. Denne fremgangsmåde er baseret på et indgående kendskab til turismesektoren og -markedet og på turismens potentiale for vækst og beskæftigelse. De betingelser, der kan fremme en varig udnyttelse af dette potentiale, bør forbedres. For at dette kan lade sig gøre, foreslås et samarbejde med medlemsstaterne, høring af de økonomiske og sociale aktører inden for turismeindustrien og koordinering af andre fællesskabsaktioner og -programmer med indvirkning på turismen. Kommissionen er klar over turismens mange forskellige aspekter og mener, at det er en vigtig opgave, som Kommissionen vil lægge yderligere vægt på, at gøre turisme til en integreret del af andre politikker, som f.eks. regional- og transportpolitikken, forbruger- og miljøpolitikken, erhvervs- og konkurrencepolitikken samt beskæftigelses- og forskningspolitikken.

Kommission mener, at alle turismeaktiviteter på fællesskabsplan skal supplere medlemsstaternes aktiviteter og respektere subsidiaritetsprincippet. Kommissionen har ikke til hensigt at harmonisere den lovgivning på turismeområdet, der er gældende i medlemsstaterne, sålænge den ikke berører det indre markeds funktion. Dog har Det Rådgivende Udvalg for Turisme siden 1996 foretaget en koordinering af medlemsstaternes foranstaltninger.

Det ligger uden for Kommissionens ansvarsområde at træffe konkrete foranstaltninger til fordel for bestemte former for turisme eller indkvartering. De eksisterende støtteprogrammer, navnlig strukturfondene, giver medlemsstaternes myndigheder, regionerne og turismeerhvervene mulighed for at støtte turismeaktiviteter på den mest hensigtsmæssige måde.

(1) KOM(1999) 205 endelig udg.